
Indledning

Vi har til musikundervisning på pædagogseminariet fået stillet en fri opgave. Vi skulle læse bogen ”Musikalsk læring,” skrevet af Kirsten Fredens og Elsebeth Kirk, og derfra få inspiration. På baggrund af det skulle vi skrive en opgave. 

Efter at have læst bogen er jeg blevet bevidst om, at der er få tilbud, når det drejer sig om formidling af musik til børn og unge. Her menes musikundervisning men også musikalske lege og aktiviteter for børn i normal og special institutioner.

Når jeg ser tilbage på mine egne to praktikker i hver sin børnehave, og når jeg tænker på min egen datters tre år i børnehave, er det min vurdering, at det er rigtigt, hvad der står i bogen. Det er ikke mange musikalske tilbud, børnene får.

Problemstilling

I dag er der børn, som ikke får mulighed for at lege og deltage i musikalske aktiviteter.

Dilemmaet er, at børnene ikke får mulighed for at udvikle sig gennem det musikalske.

Problemformulering

Hvad er grunden til, at børnene ikke bliver tilbudt musikalske aktiviteter, og derved ikke får mulighed for at udvikle sig gennem det musikalske?

Hvilken pædagogisk indsats skal der til for, at børnene får mulighed for at udvikle sig gennem det musikalske?

Emneafgrænsning

Ud fra Howard Gardners teori om de syv kompetencer vil jeg se på og reflektere over, hvorfor det efter min mening er så vigtigt at lave musikalske aktiviteter og lege med børn.

Jeg har valgt Howard Gardner fordi, man via hans teori forholdsvis nemt kan skille kompetencerne fra hinanden og derved få en forståelse for, hvad det er, det musikalske går ind, og gør ved en person.

Jeg vil ikke gå ind i hvilke lege, man kan lege med børnene, da man nemt kan finde inspiration om det andre steder, fx i bøger på biblioteket. Hvis jeg henviser til nogle aktiviteter, er det kun som et eksempel til mine refleksioner. 

Didaktik

Jeg ser det som et problem, at vi som pædagoger ikke giver børnene flere muligheder for at komme til at udvikle sig gennem musikalske lege og aktiviteter. Det synes jeg fordi, at være sammen omkring det musikalske er en dejlig måde at være sammen på både for store og for små.

Jeg tror, som jeg har læst i ”Musikalsk læring,” at grunden til at der ikke er flere tilbud til børn, er pga. uvidenhed omkring faget. Vi voksne synes, at musikfaget er svært. Derfor synes jeg, det er vigtigt, at vi får uddannet nogle flere musikpædagoger men også musiklærere til folkeskolen, så børnene bliver ved at muligheden, for den udvikling musikfaget kan give, også efter at de er begyndt i skole.

Vi skal have uddannet nogle flere fagpersoner, som forstår hvad didaktik er. Didaktik er det samme som formidlingskunst. Min mening er at for, at man kan kalde det en kunst, må pædagogen gennem pædagogiske overvejelser have opnået 

en viden, som gør at vedkommende er bevidst om, hvordan det kan være vedkommende formidler, som han gør.

Man må vide noget om barnets udvikling, og derved styrke barnets udvikling gennem de musikaktiviteter man tilbyder det. Det kunne f.eks. være barnets sanser, pædagogen vil udvikle.

Vi har fire sansekanaler: Den visuelle, den auditive, den taktile og lugtesansen.
Vi bor i den vestlige kultur og bruger specielt den visuelle sans. (Ki jo wah side 9.)

Vi er vant til at bruge vores syn i alt, hvad vi gør i det daglige. Vi kan som pædagoger bruge musikaktiviteterne for at give barnet mulighed for at udvikle alle sanser. F.eks. kan barnet øve sig i at være aktiv lyttende og derved få udviklet høresansen. 

Når barnet får flere veludviklede sanser, vil det klare sig bedre, fordi de ikke kun har f.eks. den visuelle sans til at dominere.

Processen 
Hvis pædagogen vil forsøge at udvikle den gode udvikling, skal vedkommende gå efter processen. Pædagogen skal ikke være produktorienteret. Når pædagogen er procesorienteret, ser vedkommende efter hvad der rører sig i barnet. Det giver krav til pædagogen om, at vedkommende må have en god viden om musik og den musikalske udvikling.(Musikalsk Odyssé side 32.)

Som pædagog kan man finde på en aktivitet og i den lade være med at formidle med sproget, og bare lade barnet gøre efter. Barnet vil få en fælles oplevelse, og det vil få tid og ro til at forarbejde de indtryk, det får. F.eks. hvis man puster i en flaske for at lave lyde og lader barnet gøre det samme, får barnet mulighed for at udvikle den rumlige kompetence, dvs. den vinkel flasken skal holdes i koordineret med den kropslige kompetence, som er den, hvor barnet prøver at efterligne pædagogen. Desuden bliver barnet aktivt lyttende, fordi det lytter efter den rigtige lyd, som flasken skal give. Derved får barnet mulighed for at udvikle høresansen.

Ved at pædagogen ikke bruger det verbale sprog i nogle aktiviteter, bliver barnets selvværd udviklet, fordi det selv fandt ud af, hvordan det skulle gøre.(Ki jo wah side 34.)

Jeg er enig heri. Jeg er selv procesorienteret i min tankegang. Jeg tror på, der er en stor udvikling i selve processen, fordi processen indeholder så meget. Musikaktiviteter vil altid være genstand for socialt samvær, som man får i omgang med andre mennesker. Desuden får man mulighed for at se, hvad der rører sig i barnet, når man observerer det i dets handling og gøren. Herved vil man få mulighed for at iagttage, hvor barnet ligger motorisk, samt sproglig, sansemæssigt osv.

Rytme
Når pædagogen specielt kredser ind på rytmen, er det fordi vedkommende ved, at det er vigtigt at træne barnets rytme, fordi rytmen har afgørende betydning for indlæring, og hvor godt vi husker, men også for den måde vi forarbejder indtryk på. Man kan sige, at hvis man har fanget rytmen i en samtale, så kan man ofte forudsige, hvad der vil ske.

Rytmen er overalt. Rytmen er i musikken og dansen. Døgnet har også sin egen rytme med forholdsvis dag og nat.

Et mindre børn øver rytme, når det bryder ud i spontansang. Spontansangen er en slags rytmisk sammenkædning af sprog, musik, handling, bevægelse og følelser.

Når mennesker bruger rytmen, løser vi op for vores hæmninger, og det sætter gang i vores fantasi.(Ki jo wah side 24.)

Desuden har alle mennesker hvert deres tempo, nogle er hurtige og andre er mindre  hurtige. Dette har ingen betydning for, hvor god ens rytme er. 

Det lader til, at hvis man har en god rytme så lærer man bedst og kan huske bedre.(Ki jo wah side 24.)

Til daglig når vi kommunikerer med hinanden, bruger vi også rytme. Vi bruger ikke kun det verbale sprog, men kommunikerer også nonverbalt gennem mimik 

og  kropssprog. Det vil sige, at når f.eks. to taler sammen, har begge et kropsmønster dvs. et rytmisk mønster.(Musikalsk Odyssé side 18.)

Desuden kan pædagogen gennem barnets dans og musik få en tydelig fornemmelse for dets balance, form og stabilitet.(Musikalsk Odyssé side 17.)

Mine pædagogiske refleksioner fortæller mig, det er vigtigt at bruge tid på rytmen, da det er godt for barnets hukommelse og indlæring. Samtidigt er det godt at udvikle barnets måde at kommunikere på, og det kan gøres gennem sangleg, musik og samspil. 

Ifølge Howard Gardner skal man opbygge en musikkode, for at styrke den rytmiske hukommelse. For at det kan lade sig gøre, skal rytmen formidles så tæt på musikkompetencen som muligt. Dvs. i et eksempel med et barn der skal spille på tromme, vil den rumlige kompetence skulle arbejde sammen med den krops-kinæstetiske. Den rumlige kompetence er den, hvor barnet har overblikket over hvordan, og hvilken hånd det skal bruge. Den kropslige er, den der udfører opgaven(Ki jo wah side 32.)

Emotioner
Når pædagogen formidler musik, kommer vedkommende omkring det emotionelle.

Det er videnskabeligt bevist, at musikken påvirker os fysisk. Musikken påvirker vores vejtrækning og blodtryk samt vores muskeltonus (Musikalsk Odyssé side 8.)

Taktilsansen er vores berørings- og følesans. I en overført betydning kan vi sige følelser. Vi kan komme i affekt over noget, og vi kan også handle i affekt.

Følelser er en erkendelse, som kan forårsage en handling. Barnet får en erkendelse af sig selv og dets omverden. (musikalsk Odyssé side 22.)

Jeg synes musik er et godt redskab, når det drejer sig om at gøre barnet bevidst om følelser.

Jeg tror, det er vigtigt, at pædagogen taler med børnene om de forskellige former for følelser og udtryksformer deraf, f.eks. angst, vrede glæde, fortvivlelse osv.  

Ved at barnet får sat ord på, bliver det opmærksomt på dets eget følelsesliv, og hvor rigt det er. Det er med til at gøre det bevidst om sin egen socialisering.

Sproget 

De sproglige evner er det, vi siger. Måden vi siger det på er musikalitet.(Musikalsk Odyssé side 17.)

Nogle børn vil lytte meget efter tekstens indhold i sangene og får derved udviklet den sproglige kompetence.(Musikalsk læring side 104.)

Dog kan det være en fordel(som før nævnt), at undlade det verbale sprog i nogle situationer, f.eks. i fløjtespil. Det vil give barnet mulighed for at udvikle nogle af dets andre kompetencer, nemlig den visuelle, rumlig perceptionsevne og aktiv lytning. 

Hvis pædagogen havde forklaret, ville pædagogens sproglige ytringer have reduceret barnets mulighed for at udvikle sig gennem de andre kompetencer.

Samtidigt har barnet fået mulighed for at opnå en æstetisk erkendelse, da det via sin egen oplevelse med musikken kommer tættere på musikken. (Musikalsk læring side 186.)

Jeg mener også, at sang, musik og musikalske aktiviter i det hele taget er et godt redskab at bruge, når pædagogen vil styrke barnet i dens sproglige udvikling. Pædagogen giver barnet mulighed for at udvikle sit sprog gennem f.eks. sange. Her lytter barnet til teksten i sangen og lærer herved nye ord og måder at udtale det på. Jeg tror desuden på, at hvis man som pædagog bruger tid på fortælling, vil barnet også opnå et større ordforråd og kendskab til flere ord.

Perspektivering 
Ud fra Howard Gardners teori om de 7 kompetencer er det en fordel at komme hurtigt i gang med at arbejde med børnene. Jo yngre børnene er, des nemmere er det at få dem til at arbejde indenfor en bestemt kompetence. Der har barnet endnu ikke dannet sig nogle yndlingsstrategier og dominerende styrkesider. Jo ældre man bliver,  jo flere vaner får man.

Alle opgaver og udfordringer kan løses på flere måder, siger teorien. Det afhænger af hvilken kompetence, man anvender. Én måde vil altid være den bedste eller hurtigste. Hjernen vælger selv. Hvis den kompetence som hjernen vælger ikke er veludviklet, vælger hjernen den stærkest udviklede kompetence, også selvom den er uhensigtsmæssig i forhold til opgaven.

Dvs. at nogle gange kan en opgave ikke løses eller kun med nød og næppe. Derfor er det vigtigt at udvikle alle kompetencer, så de bliver stærke sammen og hver for sig. (Ki jo wah side 31

Hvis børnene får mulighed for at arbejde aktivt indenfor kompetencerne, skal man være opmærksom på, at resultatet kan være forsinket, men det er kun i begyndelsen. Gennem en omhyggelig pædagogisk formidling vil produktet fremmes på længere sigt. (Ki jo wah side 37)

I praksis mener jeg, det vil betyde, at musik og musikalske lege og aktiviteter vil kunne bruges til at styrke børnene i deres udvikling. Ved at pædagogerne bliver bevidste om, hvorfor det er så vigtigt, at børnenes kompetencer bliver udviklede, vil det gøre dem bevidste om, hvordan man på den bedste måde kan formidle til børnene.

Jeg mener desuden, at man i sine didaktiske overvejelser bør gøre sig klart, at man som musikpædagog bør være meget engageret i sit arbejde med børnene.

Når pædagogen vil arbejde med børnene gennem rytme, sang osv. og derved tænker udvikling ind i forhold til vedkommendes arbejde med børnene, bliver vedkommende nødt til at være motiveret og velforberedt for at fange børnenes opmærksomhed og vække deres interesse. Dvs. at pædagogen skal kunne sangene udenad, samt kan spille på et instrument f.eks. nogle akkorder på guitar, eller at vedkommende kan spille nogle rytmer på tromme. Det duer ikke, at vedkommende har blikket rettet mod en sangbog. Derimod er øjenkontakt, samt godt humør en god forudsætning for at fange børnenes opmærksomhed og få en god stund, hvor man kan smide hæmningerne.

Konklusion

Jeg vil konkludere, at jeg er blevet bevidst om, at der er mange måder, man kan styrke børnene i deres udvikling på. For at hjælpe er det bare med at komme i gang med arbejdet med børnene. Pædagogerne har hvert deres specialeområde, 

hvor musik kan være et af dem. Andre kan være dygtige i et kreativt rum, hvor der bliver arbejdet med maling, farver, gips, ler osv.

Jeg tror på, at hvis man bruger mere tid på alle specialeområder, vil der være langt flere børn, der bliver styrket i deres udvikling af deres kompetencer. Det er ikke alle børn, der er kreative, og dem kunne man måske bedre hjælpe til en sund udvikling gennem det musikalske.

Jeg har ikke fundet et svar på, hvad grunden er til, at børnene ikke oftere bliver tilbudt at være med i musikalske lege og aktiviteter og derved ikke får mulighed for at udvikle sig gennem det musikalske.

Jeg tror dog, at det er uvidenhed omkring faget musik. Ikke alle på pædagogseminariet bliver uddannede i musikfaget og får derved kun et dårligt kendskab til musikfaget. Desuden bliver der hele tiden skåret ned i timeantal på seminariet, så de studerende som specialiserer sig i musikfaget får i dag ikke så meget undervisning som førhen. 

Desuden tror jeg at mange voksne synes at musikfaget er svært, og derfor bliver energien brugt andre steder.

Når jeg kommer til spørgsmålet om hvilken indsats, pædagogen kan gøre for at give børnene mulighed for at udvikle sig gennem det musikalske, er jeg blevet noget mere bevidst om et svar.

Pædagogen må gennem didaktiske refleksioner gøre sig klart, hvorfor det er så vigtigt, at børnene får muligheden for at udvikle sig gennem musik.

Desuden er det vigtigt, at der fortsat bliver uddannet nogle pædagoger som har specialiseret sig i musik på seminariet. Jeg tror på, at hvis pædagogerne har specialiseret sig i musikken, så kan det sagtens bruges ude på institutionerne.

Pædagogen behøver ikke at være professionel musiker. Det er mere vigtigt, at pædagogen er engageret i sit arbejde, så vedkommende kommer i gang med at arbejde med musik sammen med børnene.

Ude i institutionerne må musikpædagogerne argumentere for, hvad musikken gør ved en person. Pædagogen må argumentere for, hvorfor det er så vigtigt at give børnene mulighed for at være med i aktiviteter, der indeholder rytme, aktiv lytning osv. 

Jeg tror på, det kan lade sig gøre at få flere musiktilbud ud i institutionerne, hvis pædagogerne vil gøre en indsats for at få det i gang.

